# Jamala al-Baidhani

Jamala al-Baidhani (Al Aeoff, Al-Baydha, 1977 - Sanà, 15 de desembre de 2012) va ser una activista iemenita que va donar suport als drets civils de les dones i les persones amb diversitat funcional. És la fundadora de l'Associació Al-Tahadi per a dones amb discapacitat, el primer grup del Iemen dedicat a ajudar les noies amb capacitats especials.

## Biografia

Va ser una nena activa fins que va contreure meningitis als set anys i es va quedar paralitzada per complicacions relacionades amb la malaltia. Quan es va recuperar, Al-Baidhani va haver de fer servir sempre una cadira de rodes per desplaçar-se.
Va decidir lluitar com a membre d'una associació per a persones amb alguna diversitat funcional per ajudar altres joves a millorar les seves condicions de vida. Amb fons britànics va fer un estudi de camp sobre la situació d'aquestes joves al seu país i el 1995 va començar a treballar com a Coordinadora Nacional dels Drets de la Discapacitat per al Programa de Rehabilitació Comunitària (CBR) del Ministeri d'Acció Social. També va ingressar a la Universitat i va obtenir la llicenciatura en Ciències Socials.
Més tard va adonar-se que no podia assolir l'objectiu d'oferir serveis a les dones amb diversitat funcional treballant des del govern, perquè al Iemen, la majoria de les persones afectades confien en les organitzacions no governamentals (ONG) o bé en organitzacions de persones amb discapacitat (DPO). Al-Baidhani va fundar aleshores Al-Tahadi com a DPO el 1998. I es va convertir en presidenta de la Challenge Association for Disabled Women (CADW), des d'on va poder ajudar centenars de noies joves a assolir educació i autosuficiència.
Més tard, el 2006, va fundar l'ONG Alesrar per al Desenvolupament Juvenil, que forma voluntaris i ajuda a coordinar el voluntariat que treballa per a persones amb diversitat funcional.
El 2007, l'ambaixada dels Estats Units al Iemen la va homenatjar com a Dona de coratge. L'any 2008, l'ambaixada de Kuwait a Sanà va atorgar a Al-Baldhani 30.000 dòlars per a contribuir a la seva feina amb l'ONG.
Entre 2005 i 2012, Jamala al-Baidhani havia creat un centre d'intervenció primerenca, un centre de rehabilitació, una clínica dental, un centre d'educació en mitjans de comunicació, una cuina benèfica, una biblioteca i un centre de fisioteràpia. També va procurar les possibilitats de trasllat i residència a persones procedents de pobles llunyans.
El 2012, Al-Baidhani va morir a Sanà per complicacions d'una malaltia respiratòria. Va ser enterrada al cementiri de Majel Al-Dema. Al-Baidhani va rebre el segon premi Balquis a títol pòstum el 2013, un premi que reconeix les dones que han fet una «contribució excepcional al desenvolupament de les dones iemenites».

## Referències

* 1 2 3 4 5 «Speech in honor of International Women's Day» (en anglès). Embassy of the United States Sana'a, Yemen, 05-04-2015. Arxivat de l'original el 2015-04-05. [Consulta: 14 octubre 2022].
* 1 2 3 «Jamal Saleh Al Baidani». Al Tahadi. Arxivat de l'original el 4 març 2016. [Consulta: 4 agost 2015].
* 1 2 3 «Jamala al-Baidhani» (en castellà). Mujeres para pensar, 08-03-2016. [Consulta: 11 octubre 2022].
* ↑ «In Honor of Jamala al-Baidhani» (en anglès). Azin Seraj, 01-04-2018. [Consulta: 11 octubre 2022].
* ↑ «Looking the Other Way: Disability in Yemen». Social Development Division - Social Policy Section. United Nations ESCWA, 2009. Arxivat de l'original el 13 març 2016. [Consulta: 4 agost 2015].
* ↑ Ahmado, Nisan. «Yemen's Women With Disabilities Seek Inclusion Through Wheelchair Basketball» (en anglès). Voa News, 28-12-2019. [Consulta: 14 octubre 2022].
* ↑ «Kuwait Embassy in Yemen Extends Donation to Disabled Society». Kuwait News Agency, 17-11-2008. [Consulta: 4 agost 2015].
* ↑ «In Honor of Jamala al-Baidhani» (en anglès). Azin Seraj. [Consulta: 14 octubre 2022].
* ↑ «Còpia arxivada». Yemen LNG Journal, 2, 01-07-2014, pàg. 5. Arxivat de l'original el 4 de març 2016 [Consulta: 4 agost 2015].